ঢাকা, ২৭ ফেব্রুয়ারি ২০১৮: ট্রান্সপারেন্সি ইন্টারন্যাশনাল বাংলাদেশ (টিআইবি) এর অনুপ্রেরণায় গঠিত সচেতন নাগরিক কমিটি (সনাক), বাগেরহাট এর সদস্য শিল্পী সমাদ্দার (জন্ম: ০৩ ফেব্রুয়ারি ১৯৫৩) এর মৃত্যুতে টিআইবি পরিবার গভীরভাবে শোকাহত। ২৬ ফেব্রুয়ারি টিআইবি’র সনাক-স্বজন, ইয়েস-ইয়েস ফ্রেন্ডস, ওয়াইপ্যাক জাতীয় সম্মেলন ২০১৮ এ অংশগ্রহণ শেষে আজ ২৭ ফেব্রুয়ারি ২০১৮ ঢাকা থেকে বাসযোগে বাগেরহাট যাওয়ার পথে গোপালগঞ্জের কাশিয়ানি উপজেলার পোনা বাসস্ট্যান্ড এলাকায় এক সড়ক দুর্ঘটনায় তিনি মারাত্মকভাবে আহত হন। চিকিৎসার জন্য তাঁকে প্রাথমিকভাবে কাশিয়ানি হাসপাতালে নেওয়া হয়। অবস্থার অবনতিতে উন্নততর চিকিৎসার জন্য গোপালগঞ্জ সদর হাসপাতালে নেওয়া হলে কর্তব্যরত চিকিৎসক তাঁকে মৃত ঘোষণা করেন। ১৭ ডিসেম্বর ২০০৫ সনাক, বাগেরহাট এর সূচনালগ্ন থেকেই সম্পৃক্ত হয়ে তিনি স্থানীয় ও জাতীয় পর্যায়ে দুর্নীতিবিরোধী আন্দোলন পরিচালনায় গুরুত্বপূর্ণ অবদান রেখেছেন।